Ти попита Whilli какъв е редът за обжалване на акт за установяване на административно нарушение.
При предявяването на акт на установяване на административно нарушение (АУАН) нарушителят може да отрази в него има или няма възражения. Законодателят е предвидил възможност, освен възраженията при съставяне на АУАН, в 3-дневен срок шофьорът да направи и писмени възражения по него пред наказващия орган, не пред съда. Ако във възраженията си нарушителят посочи писмени или веществени доказателства, те трябва да бъдат събрани служебно, доколкото това е възможно.
В хода на преписката наказващият орган е длъжен да разгледа и обсъди възраженията на лицето, срещу което е съставен актът. Ако прецени, че те не са основателни и нарушението е доказано по несъмнен начин, следва издаване на наказателно постановление.
Самият акт не подлежи на обжалване пред съда. Обжалва се наказателното постановление, което се издава въз основа на АУАН.
Важно! От 23 декември 2021 г. влизат в сила промени в ЗАНН. Депозирането на писмени възражения по акта вече ще може да се прави в 7-дневен срок, не в 3-дневен, както е в момента. В АУАН пък нарушителят ще може да посочи, че желае наказателното постановление да му бъде връчено чрез изпращане на съобщение до персонален профил, регистриран в информационната система за сигурно електронно връчване като модул на Единния портал за достъп до електронни административни услуги.